Tgħajjir lill-persuni b'diżabbiltà se jibda jitqies bħala reat kriminali. Dan ħabbritu l-Ministru għall-Inklużjoni u l-Kwalità tal-Ħajja, Julia Farrugia Portelli, li qalet li daqt se tibda konsultazzjoni pubblika dwar abbozz ta' liġi li jemenda l-kodiċi kriminali. Il-Ministru Farrugia Portelli qalet li biex soċjetà tirnexxi u tara riżultati fl-inklużjoni trid tinkludi żewġ fatturi – li nkunu kuraġġużi u li nibżgħux nieħdu d-deċiżjonijiet. Qalet li d-drittijiet ta' persuna b'diżabbiltà jeħtieġ jitħarsu għal meta xi ħadd jasal sal-punt li jirredikolaha, jheddidha jew saħansitra jqiegħdilha ħajjitha fil-periklu.